Groot name trek laer om FrediFredi Nest. Foto: Facebook. JONGSTE: Fredi Nest het op 3 Julie 2015 sy stryd teen kanker verloor. Klik hier om meer te lees. Ons innige meegevoel aan sy familie, naasbestaandes, vriende en ondersteuners. – Red Die bekende sanger en liedjieskrywer, Fredi Nest, is onlangs gediagnoseer met kanker. Soos Maroela Media berig het, ontvang hy tans behandeling. Top Star Management en McCarthy Volkswagen Arcadia het kragte saamgespan en besluit om ŉ liefdadigheidskonsert ten bate van Fredi te reël. ŉ Hele paar bekende kunstenaars het ingestem om deel te wees hiervan. “Die reaksie onder die kunstenaars was oorweldigend en dis wonderlik om te sien hoeveel mense in die musiekbedryf hul hart en tyd beskikbaar wou stel vir Fredi om deel te wees van hierdie konsert. Ongelukkig kon ons nie almal betrek nie. ŉ Groot dankie aan elkeen van die kunstenaars en borge wat betrokke is vir jul onbaatsugtige daad om hierdie geleentheid een van die onvergeetlikste konserte in die bedryf te maak,” sê Marnus Bisschoff van Top Star Management. Kunstenaars wat deel is van die konsert is Kurt Darren, Pieter Smith, Dewald Wasserfall, Altus Theart, Pieter Koen, Jakkie Louw, Dewald Dippenaar en Karen Ferreira. Die konsert vind plaas op 29 Junie by die Atterbury Teater in Lynnwood Bridge. ’n Kaartjie beloop R150 en is beskikbaar by Computicket. Maak seker jy kry jou kaartjie betyds!